b'\n_START_ARTICLE_\nNikolaus Gjelsvik\n_START_SECTION_\nLiv\n_START_PARAGRAPH_\nGjelsvik var av bondeslekt. Han ble uteksaminert fra Stavanger katedralskole i 1887. P\xc3\xa5 Lars Oftedals guttehjem i Stavanger ble han kjent med Peter Hognestad. Den foreldrel\xc3\xb8se Gjelsvik ble ofte med Hognestad til Time i feriene. Vennskapet mellom de to fikk betydning for utvikling og utbredelse av nynorsk, blant annet bruk av nynorsk p\xc3\xa5 J\xc3\xa6ren. Hognestad holdt den f\xc3\xb8rste gudstjenesten p\xc3\xa5 nynorsk i Kristiania_NEWLINE_Nikolaus Gjelsvik ble student i 1887 og cand.jur. i 1893. Etter \xc3\xa5 ha v\xc3\xa6rt sorenskriverfullmektig og ha v\xc3\xa6rt p\xc3\xa5 en stipendreise i utlandet, deltok han i 1897 i konkurransen om et professorat i rettsvitenskap, men tapte til fordel for Fredrik Stang d.y. I stedet ble han samme \xc3\xa5r utnevnt til dosent i samme fag. Han fikk doktorgraden p\xc3\xa5 en av konkurranseavhandlingene, \xc2\xabOm vildfarelsens indflydelse paa retshandlers gyldighed\xc2\xbb. I 1906 ble han professor._NEWLINE_Fra 1901 til 1902 var Gjelsvik medlem av komit\xc3\xa9en ang\xc3\xa5ende Norges tiltredelse til Haag-konvensjonen. Han var konsulent for Nobelinstituttet fra 1904 til 1906, og var sekret\xc3\xa6r ved Karlstadforhandlingene. I 1906 var han medlem av konsesjonskomit\xc3\xa9en. Her leverte han et utf\xc3\xb8rlig responsum i sp\xc3\xb8rsm\xc3\xa5let om private brukseiere skulle ha anledning til \xc3\xa5 regulere vannstanden i Mj\xc3\xb8sa. I 1915 var han medlem av Forsvarsdepartementets forsvarskomit\xc3\xa9._NEWLINE_Gjelsvik var en aktiv skribent i dagspressen. I den norsk-svenske unionens siste \xc3\xa5r skrev han en rekke bidrag til utredning av de rettslige sidene ved unionsstriden. Han var ogs\xc3\xa5 en av de ledende i m\xc3\xa5lbevegelsen. S\xc3\xa6rlig arbeidet han for \xc3\xa5 gj\xc3\xb8re landsm\xc3\xa5let egnet som lovspr\xc3\xa5k, og han brukte dette spr\xc3\xa5ket i forelesningene sine ved universitetet og i avhandlingene sine. Fra 1903 til 1919 var han formann i Det norske Samlaget, og var 1906\xe2\x80\x931915 dessuten formann i Noregs Ungdomslag. Fra 1912 til 1915 var han formann i utvalget som utga Norske Folkeskrifter, og leverte selv en del bidrag til disse.\n_START_SECTION_\nUtmerkelser\n_START_PARAGRAPH_\nI 1929 ble han utnevnt til \xc3\xa6resdoktor ved Universitetet i Leipzig for sitt arbeid med folkerett._NEWLINE_I 1941 ble det reist en minnesten over Gjelsvik p\xc3\xa5 f\xc3\xb8destedet hans i Sunnfjord.'